ཡུལ་འདིར་སྔ་དུས་སུ་ཆོས་བརྒྱུད་ས་སྐྱའང་དར་སྣང་མོད།དེང་སང་ཕལ་མོ་ཆེས་རྙིང་མ་བྱེད།རྙིང་མའི་བྱིན་རླབས་ཀྱི་ཚན་ཁས།མི་སྐྱའི་ཁྲོད་ནའང་སྒྲུབ་པ་ཉམས་ལེན་པ་མང་ཞིང་ལོ་གསུམ་ཕྱོགས་གསུམ་བཏང་དང་གཏོང་བཞིན་པ་རྒྱུན་མི་ཆད།བཟའ་ཉོག་གི་ཕ་རྒན་ལ་ལ་འཆི་ཁར་ཐུགས་དམ་ངང་གྲོལ་འགྲོ་བའང་ཁ་ཡར་འབྱུང་།ཆོས་ཟབ་ས་ན་བདུད་ཟབ་ཟེར་བ་ལྟར།མི་སྐྱ་ལ་ལ་གྲོང་ནག་ཡིན་བཞིན་དུ་རབ་བྱུང་གི་ཆ་ལུགས་གཟུང་རྒྱུར་ཅི་མི་སྙམ།ཡོན་ཁོ་ནའི་ཆེད་དུ་ག་ལ་ཡིན་མོད།ལ་ལ་ཞིག་དགེ་སློང་གི་ཆས་སུ་རྒྱ་བལ་གྱི་ཆོས་ཚོགས་སྨོན་ལམ་སོགས་སུ་ཉ་མོ་ཆུར་ཞུགས་ལྟར་འཇུག་དུས།བདག་དང་བདག་ལྟ་བུའི་སྐྱོན་རྟོག་ཅན་ཚོ་ལོག་ལྟའི་རླུང་གིས་འཁུར་ཉེན་ཅི་བས་ཆེ།འོན་ཀྱང་ཡུལ་མི་བྱིངས་ལ་མཚོན་ན།དག་སྣང་འོད་དཀར་གྱིས་ཁྱབ་པའམ་ཆོལ་ཉོག་འདམ་བག་ལ་གོམས་པ་གང་ཡིན་བཤད་ཚོད་མི་ཐིག་སྟེ།དེ་ལ་དེ་ཙམ་གྱིས་ངན་པར་མི་རྩི།ཆོས་པ་ལ་ལ་ནི་ས་མཚམས་བརྒལ་ཏེ་བོད་སར་ཡང་འགྲོ།བོད་ས་བྱང་འབྲོག་ཏུ་དགུན་ཟླ་གསུམ་མམ་བཞིའམ།ལོ་འཁོར་མོ་ཡུག་ཏུ་གྲོང་ཆོག་བྱེད་ལ།ལ་ལས་རྡོ་ལ་སྐུ་གསུང་ཐུགས་རྟེན་བརྐོས་ཏེ་གྲོང་ཆོག་བྱེད།ཕྱིར་བསླེབས་པའི་གཏམ་ལ།དེར་སྐུ་འགྱེད་ལ་ཡོན་སྨར་རབ་དང་ཁ་ཟས་ལ་ཤ་སྣུམ་རབ་གླེང་།འོན་ཀྱང་ད་དུས་ས་མཚམས་ཀྱི་དམ་དྲག་ཚ་རུ་ཕྱིན་པས་ཐར་གྱི་མེད་ཚོད།ལོ་ཤས་གོང་ཀྲུང་གོའི་ཉེན་རྟོག་པས་དོལ་པོའི་གྲོང་ཆོག་པ་དྲུག་བདུན་ཙམ་བོད་ཀྱི་མཐའ་མཚམས་ཡུལ་གྲུ་ཁག་ནས་འཛིན་བཟུང་གིས།ཉིན་ཤས་རིང་བཀག་ཉར་དང་འདྲི་བརྩད་བྱས་རྗེས།བལ་སྒོར་༢༠༠༠རེའི་ལམ་གྲོན་སྤྲད་དེ་འགྲམ་གྱི་འགག་སྒོ་ནས་ཕྱིར་ཕུད་བཏང་འདུགདེ་གའི་སྐྱེས་ཕོ་མོ་སུ་ཡིན་ཡང་།ཆོས་དད་ནི་དེང་གི་བོད་པ་དང་བསྡུར་ན་ལྷག་ཙམ་འདུག་སྟེ།ཁ་ཏོན་དགེ་སྦྱོར་ནི་ཞལ་ཐོག་ཚད་ཀྱི་ཞལ་ན་ཡོད།བྱིས་པ་སྣབས་ལུག་ཚོའི་ཁྲོད་ནའང་།ཚིག་བདུན་གསོལ་འདེབས་དང་།སྒྲོལ་མ་ཉེར་གཅིགཤེར་སྙིང་སོགས་ཤ་ར་ར་འགྲོ་མཁན་མང་ལ།གེ་སེར་གྱི་སྒྲུང་ཧ་ཅང་སྙན་པོར་མགུར་མཁས་པའི་བྱིས་པའང་འདུགརྒན་རབས་ཚོའི་རིང་སློབ་གྲྭ་མེད་ཀྱང་།དགུན་དུས་བྱིས་པ་ཚོ་ཁད་ཉེའི་དགོན་པ་ཁག་ཏུ་བོད་ཡིག་དང་འདོན་ཆོས་སྦྱང་དུ་རྫོང་སྲོལ་ཡོད་པས་བོད་ཡིག་ཀློག་འཁྱོལ་ཙམ་སྐྱེས་པ་ཕལ་མོ་ཆེས་འཁྱོངས།རྡོ་འམ་བྲག་ལ་གཟུངས་སྔགས་རྐོ་བའི་དགེ་སྦྱོར་ལ་ཤིན་ཏུ་བརྩོན་པས།འདས་གསོན་གཉིས་ཀྱི་དགེ་རྩ་ལ།སྦྱིན་བདག་གི་འཁོས་ཀ་དང་བསྟུན་ནས།སྐྱེས་པ་གཅིག་རྐྱང་ངམ་དུ་མ་བྱས་ཏེ།རི་སྟོང་ལུང་སྟོང་དུ་སྒར་བརྒྱབས་ཏེ་ཉིན་ནས་ཉིན་དང་།བདུན་ནས་བདུན།ཟླ་ནས་ཟླའི་རིང་བྲག་རི་དང་རྡོ་ངོས་སུ་སྐུ་དང་གཟུངས་སྣ་ཚོགས་རྐོ་ནས་སྡོད་སྲོལ་ཡོད།གཟུངས་བརྐོས་རྡོ་འབུམ་དང་མཆོད་རྟེན་ཆེ་ཆུང་སྣ་ཚོགས་ནི་འགྲུལ་ལམ་གྱི་མགོ་རྔ་བར་གསུམ་དང་གྲོང་ཚོའི་མཐའ་དབུས་ཀུན་ན་ཡང་ཡང་མཇལ་རྒྱུ་ཡོད།ཡུལ་གྲོང་ལ་ལར་བོན་པོའི་རྡོ་འབུམ་དང་མཆོད་རྟེན་ཡང་མཇལ་རྒྱུ་ཡོད་པས་ཐེངས་དང་པོར་སླེབས་པ་ཞིག་ཡིན་ན།འདྲ་མི་འདྲ་ཉིས་ཚོགས་ཡིན་པས་གཡས་བསྐོར་བརྒྱག་རྒྱུ་གང་དང་གཡོན་བསྐོར་བརྒྱག་རྒྱུ་གང་ཡིན་ལ་འཐོམ་པར་འགྱུར།བོན་པོའི་སྔགས་རྣམས་མཐོང་ལམ་དུ་ཡང་ཡང་མངོན་དུས།ཨ་ཙི།བན་བོན་གཉིས་ཀྱི་ཆོས་འདི་བརྗོད་བྱ་རྗོད་བྱེད་གཉི་གའི་ཐད་ནས་འདི་ལྟའི་འདྲ་ས་མང་བའི་རྒྱུ་མཚན་ཅི་ཡིན་ནམ།ནང་པས་ནི།ཆོས་ཁུངས་རྒྱ་གར་དུ་གཏུག་ཕྱིར་དང་།སྐད་ལ་བག་ཆགས་འཇོག་པ་དང་།ལོ་ཙཱ་བ་རྣམས་ཀྱི་བཀའ་དྲིན་དྲན་པ་བཅས་རྒྱུ་མཚན་དུ་མའི་ཕྱིར།རྒྱ་གར་སྐད་དུ།ཞེས་བསྟན་བཅོས་ཀྱི་མགོར་ལེགས་སྦྱར་སྨྲས་ཤིང་།གཟུངས་སྔགས་རྣམས་ཀྱང་ལེགས་སྦྱར་གྱི་སྒྲ་སོར་བཞག་གིས་བྲིས་པ་ལས་བོད་ཡིག་གཟུགས་ཅན་གྱི་སྔགས་ཡིག་རྣམས་བྱུང་བར་འདོད།འོན་ཀྱང་།བོན་པོ་རྣམས་ལ་དེ་གང་ནས་བྱུང་དང་།ཅིའི་ཕྱིར་བྱུང་གི་རྒྱུ་མཚན་ཅི་འདྲ་ཞིག་ཡོད་དམ།ཞེས་ཀྱང་དོགས་པ་ལ་འཆར་རོ།།